রাওয়ালপিন্ডি
রাওয়ালপিন্ডি হচ্ছে পাকিস্তানের সামরিক বাহিনীর কেন্দ্রীয় সদর দপ্তর। ১৯৬০-এর দশকে যখন রাজধানী হিসেবে ইসলামাবাদের গোড়াপত্তনের কাজ চলছিলো, তখন রাওয়ালপিন্ডি ছিলো পাকিস্তানের রাজধানী। বিভিন্ন প্রকার কল-কারখানার কেন্দ্রীয় সদরদপ্তর এখানে অবস্থিত। রাওয়ালপিন্ডিতে অবস্থিত প্রাক্তন চাকলালা বিমান বন্দর, পরবর্তীকালে যার নাম হয়েছিলো ইসলামাবাদ বিমান বন্দর; বর্তমানে "বেনজির ভুট্টো আন্তর্জাতিক বিমান বন্দর" নামে পরিচিত। পাঞ্জাব প্রদেশের লাহোর থেকে ২৭৫ কিলোমিটার (১৭১ মাইল) উত্তর-পশ্চিমে রাওয়ালপিন্ডির অবস্থান। প্রশাসনিক ও রাজনৈতিকভাবে এটি রাওয়ালপিন্ডি জেলার অন্তর্গত। এই শহরের মোট আয়তন ১৫৪ বর্গ কিলোমিটার (৫৯ বর্গ মাইল)। শহরটি কৌশলগতভাবে পাঞ্জাব ও আজাদ কাশ্মীরের মধ্যভাগে নির্মিত।
সিন্ধু বদ্বীপ
পাকিস্তানের পঞ্চম বৃহত্তম নগরী হায়দ্রাবাদ সিন্ধুর মোহনার ১৩০ মাইল উত্তরে অবস্থিত। সমগ্র বদ্বীপ অঞ্চলে অনেক ছোটোখাটো মফস্বল শহর দেখা গেলেও, হায়দ্রাবাদের দক্ষিণে কোনো বড় শহর পাওয়া যায় না। পাকিস্তানের বৃহত্তম শহর করাচি বদ্বীপের দক্ষিণে আরবসাগরের উপকূলে অবস্থিত।